2006R1934 — LT — 31.12.2011 — 001.001

Šis dokumentas yra skirtas tik informacijai, ir institucijos nėra teisiškai atsakingos už jo turinį

iš dalies keičiamas:





pataisytas:









▼B

▼M1

TARYBOS REGLAMENTAS (EB) Nr. 1934/2006

2006 m. gruodžio 21 d.

kuriuo nustatoma bendradarbiavimo su pramoninėmis ir kitomis dideles pajamas gaunančiomis šalimis ir teritorijomis bei besivystančiomis šalimis, kurioms taikomas Europos Parlamento ir Tarybos reglamentas (EB) Nr. 1905/2006, finansavimo priemonė veiklai, kuri nėra oficiali vystymosi pagalba

▼C1







EUROPOS SĄJUNGOS TARYBA, atsižvelgdama į Europos bendrijos steigimo sutartį, ypač į jos 181a straipsnį, atsižvelgdama į Komisijos pasiūlymą, atsižvelgdama į Europos Parlamento nuomonę, kadangi: (1) Praėjusį dešimtmetį Bendrija nuolat stiprino savo dvišalius santykius su daugeliu pramoninių ir kitų dideles pajamas gaunančių šalių ir teritorijų įvairiuose pasaulio regionuose – visų pirma Šiaurės Amerikoje, Rytų Azijoje ir Australazijoje, tačiau taip pat Pietryčių Azijoje ir Persijos įlankos regione. Be to, šie santykiai buvo išplėtoti, kad apimtų su ekonomine bei kitomis sritimis susijusius dalykus ir sritis, kurių vis gausėja. (2) Bendrija suinteresuota toliau stiprinti savo santykius su pramoninėmis šalimis ir teritorijomis, kurių politinės, ekonominės bei institucinės struktūros ir vertybės dažnai yra artimos Bendrijai ir kurios yra svarbios dvišalės politikos bei prekybos partnerės, taip pat įtakingos daugiašalių forumų ir pasaulinio valdymo dalyvės. Tai bus svarbus veiksnys stiprinant Europos Sąjungos vaidmenį ir poziciją pasaulyje, tvirtinant daugiašales institucijas bei prisidedant prie pasaulio ekonomikos ir tarptautinės sistemos subalansavimo ir vystymo. (3) Europos Sąjunga ir pramoninės bei kitos dideles pajamas gaunančios šalys ir teritorijos susitarė stiprinti savitarpio santykius ir bendradarbiauti srityse, kuriose jos turi bendrų interesų, pasitelkiant įvairius dvišalius dokumentus, pavyzdžiui, susitarimus, deklaracijas, veiksmų planus ir kitus panašius dokumentus. (4) Remdamasi šiuose dvišaliuose dokumentuose nustatytais principais Bendrija vykdo bendradarbiavimo politiką, kad sukurtų palankią aplinką savo santykiams su tomis šalimis ir teritorijomis palaikyti ir plėtoti. Bendradarbiavimas padės sustiprinti Europos vaidmenį ir jos veiksmų matomumą tose šalyse bei skatinti ekonominius, komercinius, akademinius, kultūrinius ir kitokius mainus bei ryšius tarp įvairiausių skirtingų sričių veikėjų. (5) Europos Sąjunga grindžiama demokratijos, teisinės valstybės, gero valdymo, pagarbos žmogaus teisėms ir pagrindinėms laisvėms principais. Pagal šį reglamentą Bendrijos veiksmais turėtų būti prisidedama prie bendro tikslo puoselėti ir įtvirtinti šiuos principus šalyse partnerėse ir regionuose partneriuose, vedant dialogą ir bendradarbiaujant. (6) Pagal vieną priemonę vykdomas įvairių dvišalių bendradarbiavimo iniciatyvų su pramoninėmis bei kitomis dideles pajamas gaunančiomis šalimis ir teritorijomis skatinimas sudarys galimybę užtikrinti masto ekonomiją, sąveikos poveikį, didesnį Bendrijos veiksmų veiksmingumą ir matomumą. (7) Siekiant šio reglamento tikslų būtina taikyti skirtingus metodus ir bendradarbiauti su šalimis partnerėmis atsižvelgiant į jų ekonominę, socialinę ir politinę situaciją bei į Bendrijos konkrečius interesus, strategijas ir prioritetus. (8) Priėmus šį reglamentą būtina panaikinti 2001 m. vasario 26 d. Tarybos reglamentą (EB) Nr. 382/2001 dėl Europos Sąjungos ir Šiaurės Amerikos, Tolimųjų Rytų bei Australazijos industrializuotų šalių bendradarbiavimą ir prekybinius ryšius skatinančių projektų įgyvendinimo bei panaikinantį Reglamentą (EB) Nr. 1035/1999 ( 1 ). (9) Kadangi šio reglamento tikslų, būtent skatinti tvirtesnį Bendrijos ir pramoninių bei kitų dideles pajamas gaunančių šalių ir teritorijų bendradarbiavimą, valstybės narės negali deramai pasiekti ir kadangi dėl siūlomų veiksmų masto tų tikslų būtų geriau siekti Bendrijos lygiu, laikydamasi Sutarties 5 straipsnyje nustatyto subsidiarumo principo Bendrija gali patvirtinti priemones. Pagal tame straipsnyje nustatytą proporcingumo principą, šiuo reglamentu neviršijama to, kas būtina nurodytiems tikslams pasiekti. (10) Turėtų būti patvirtintos priemonės, būtinos šiam reglamentui įgyvendinti laikantis 1999 m. birželio 28 d. Tarybos sprendimo 1999/468/EB, nustatančio Komisijos naudojimosi jai suteiktais įgyvendinimo įgaliojimais tvarką ( 2 ), kadangi: PRIĖMĖ ŠĮ REGLAMENTĄ:







▼M1

1 straipsnis

Tikslas

1. Šiame reglamente pramoninės ir kitos dideles pajamas gaunančios šalys ir teritorijos apima šalis ir teritorijas, išvardytas šio reglamento I priede, o besivystančios šalys apima šalis, kurioms taikomas 2006 m. gruodžio 18 d. Europos Parlamento ir Tarybos reglamentas (EB) Nr. 1905/2006, nustatantis vystomojo bendradarbiavimo finansinę priemonę ( 3 ), ir kurios išvardytos šio reglamento II priede. Toliau jos kartu vadinamos šalimis partnerėmis.

Pagal šį reglamentą Sąjungos lėšomis remiamas ekonominis, finansinis, techninis, kultūrinis ir akademinis bendradarbiavimas su šalimis partnerėmis 4 straipsnyje nustatytose srityse, priskiriamas jos kompetencijai. Pagal šį reglamentą finansuojamos priemonės, iš esmės neatitinkančios oficialios vystymosi pagalbos kriterijų (toliau – OVP kriterijai), kuriuos nustatė Ekonominio bendradarbiavimo ir plėtros organizacijos Vystymosi pagalbos komitetas (toliau – EBPO/VPK).

2. Pagrindinis bendradarbiavimo su šalimis partnerėmis tikslas – konkrečiai atsižvelgti į poreikį stiprinti ryšius ir toliau su jomis bendradarbiauti dvišaliu, regioniniu ar daugiašaliu pagrindu, kad būtų sukurta palankesnė ir skaidresnė aplinka Sąjungos ir šalių partnerių santykiams plėtoti, laikantis principų, kuriais grindžiami Sąjungos išorės veiksmai, kaip nustatyta Sutartyse. Tai, be kita ko, apima demokratijos skatinimą, pagarbą žmogaus teisėms ir pagrindinėms laisvėms, teisinės valstybės principą, taip pat tinkamo darbo ir gero valdymo skatinimą bei aplinkos apsaugą, siekiant prisidėti prie šalių partnerių pažangos ir tvaraus vystymosi procesų.

2 straipsnis

Taikymo sritis

1. Bendradarbiavimo tikslas – dirbti kartu su šalimis partnerėmis, siekiant intensyvinti dialogą ir draugiškus santykius ir dalintis bei skatinti panašias politines, ekonomines bei institucines struktūras ir vertybes. Sąjunga taip pat siekia didinti bendradarbiavimą ir mainus su pripažintais arba vis svarbesniais dvišaliais partneriais ir daugiašalių forumų ir pasaulinio valdymo dalyviais. Bendradarbiavimas taip pat apima partnerius, su kuriais Sąjunga strategiškai siekia skatinti ryšius ir savo vertybes, kaip nustatyta Sutartyse.

2. Deramai pagrįstais atvejais ir siekiant užtikrinti Sąjungos finansavimo nuoseklumą ir veiksmingumą ir puoselėti regioninį bendradarbiavimą, Komisija, patvirtindama 6 straipsnyje nurodytas metines veiksmų programas, gali nuspręsti, kad priemonėms pagal šį reglamentą skiriamą finansavimą gali gauti prieduose neišvardytos šalys, jei ketinamas įgyvendinti projektas ar programa yra regioninio ar tarpvalstybinio pobūdžio. Tuo tikslu 5 straipsnyje nurodytose daugiametėse bendradarbiavimo programose numatomos nuostatos.

3. Komisija iš dalies keičia I ir II priedų sąrašus, atsižvelgdama į reguliarias EBPO/VPK besivystančių šalių sąrašo peržiūras, ir apie tai informuoja Europos Parlamentą ir Tarybą.

4. Skiriant Sąjungos finansavimą pagal šį reglamentą, ypatingas dėmesys, prireikus, skiriamas tam, ar šalys partnerės laikosi pagrindinių Tarptautinės darbo organizacijos (TDO) darbo standartų ir ar deda pastangas siekdamos sumažinti išmetamą šiltnamio efektą sukeliančių dujų kiekį.

5. Šio reglamento II priede išvardytų šalių atžvilgiu politikos suderinamumas su priemonėmis, finansuojamomis pagal Reglamentą (EB) Nr. 1905/2006 ir 2008 m. gruodžio 16 d. Europos Parlamento ir Tarybos reglamentą (EB) Nr. 1337/2008, sukuriantį priemonę, skirtą greitai reaguoti į sparčiai didėjančias maisto kainas besivystančiose šalyse ( 4 ), turi būti griežtai stebimas.

3 straipsnis

Bendrieji principai

1. Europos Sąjunga grindžiama laisvės, demokratijos, pagarbos žmogaus teisėms ir pagrindinėms laisvėms bei teisinės valstybės principais ir siekia skatinti, plėtoti ir įtvirtinti įsipareigojimą juos skatinti šalyse partnerėse, vedant dialogą ir bendradarbiaujant.

2. Įgyvendinant šį reglamentą, prireikus, taikomi skirtingi metodai bendradarbiaujant su šalimis partnerėmis, siekiant atsižvelgti į jų ekonominę, socialinę ir politinę situaciją bei į konkrečius Sąjungos interesus, strategijas ir prioritetus.

3. Pagal šį reglamentą finansuojamos priemonės atitinka ir apima bendradarbiavimo sritis, nustatytas konkrečiai Sąjungos ir šalių partnerių priemonėse, susitarimuose, deklaracijose ir veiksmų planuose, taip pat su Sąjungos konkrečiais interesais ir prioritetais susijusias sritis.

4. Taikydama pagal šį reglamentą finansuojamas priemones, Sąjunga siekia užtikrinti nuoseklumą su kitomis jos išorės veiksmų sritimis bei kitomis atitinkamomis Sąjungos politikos kryptimis, ypač vystomojo bendradarbiavimo politika. Tai užtikrinama formuojant politiką, atliekant strateginį planavimą ir programavimą bei įgyvendinant priemones.

5. Pagal šį reglamentą finansuojamos priemonės papildo valstybių narių ir Sąjungos viešųjų įstaigų pastangas komercinių ryšių bei kultūrinių, akademinių ir mokslinių mainų srityje, ir suteikia joms pridėtinę vertę.

6. Komisija informuoja Europos Parlamentą ir reguliariai keičiasi su juo nuomonėmis.

4 straipsnis

Bendradarbiavimo sritys

Teikiant Sąjungos finansavimą remiami bendradarbiavimo veiksmai pagal 1 straipsnį, ir ši parama teikiama laikantis šio reglamento bendro tikslo, taikymo srities, tikslų ir bendrųjų principų. Sąjungos finansavimas skiriamas su šiomis bendradarbiavimo sritimis susijusiems ir iš esmės OPV kriterijų neatitinkantiems veiksmams, kurie gali būti vykdomi ir regioniniu lygmeniu:

1) Sąjungos ir šalių partnerių ekonominės, socialinės, kultūrinės, akademinės ir mokslo srities subjektų bendradarbiavimo, partnerysčių ir bendrų iniciatyvų skatinimas;

2) dvišalės prekybos, investicijų srautų ir ekonominių partnerysčių skatinimas dėmesį skiriant mažosioms ir vidutinėms įmonėms;

3) politinių, ekonominių, socialinių ir kultūrinių subjektų bei kitų nevyriausybinių organizacijų dialogo atitinkamuose sektoriuose skatinimas Sąjungoje ir šalyse partnerėse;

4) žmonių tarpusavio ryšių, švietimo bei mokymo programų ir intelektinių mainų skatinimas ir kultūrų tarpusavio supratimo didinimas, ypač šeimos lygmeniu, įskaitant priemones, kurias taikant siekiama užtikrinti ir didinti Sąjungos dalyvavimą programoje Erasmus Mundus ir Europos švietimo mugėse;

5) Sąjungos ir šalių partnerių bendradarbiavimo projektų, pavyzdžiui, mokslinių tyrimų, mokslo ir technologijų, sporto ir kultūros, energijos (ypač atsinaujinančiosios energijos), transporto, aplinkosaugos (įskaitant klimato kaitą), muitų srityse, finansiniais, teisiniais ir žmogaus teisių bei kitais bendro intereso klausimais, skatinimas;

6) informuotumo ir supratimo apie Sąjungą bei jos veiksmų matomumo šalyse partnerėse stiprinimas;

7) parama konkrečioms iniciatyvoms, įskaitant mokslinį darbą, tyrimus, bandomąsias programas ar bendrus projektus, skirtus veiksmingai ir lanksčiai atsižvelgti į Sąjungos dvišalių santykių su šalimis partnerėmis pokyčių formuluojamus bendradarbiavimo tikslus, arba kuriomis siekiama paskatinti tolesnį dvišalių santykių su jomis stiprinimą ir plėtimą.

▼C1

5 straipsnis

Programavimas ir lėšų paskirstymas

1. Bendradarbiavimo skatinimo veiksmai pagal šį reglamentą vykdomi remiantis daugiametėmis bendradarbiavimo programomis, numatančiomis bendradarbiavimą su visomis ar pasirinktomis šalimis partnerėmis. Komisija parengia daugiametes bendradarbiavimo programas ir apibrėžia jų taikymo sritį.

▼M1

2. Daugiametės bendradarbiavimo programos sudaromos ne ilgesniam kaip šio reglamento galiojimo laikotarpiui. Jose nustatomi Sąjungos konkretūs interesai ir prioritetai, bendri tikslai ir laukiami rezultatai. Visų pirma atsižvelgiant į programą Erasmus Mundus, vykdant šias programas siekiama kuo labiau atsižvelgti į tolygų geografinį pasiskirstymą. Jose taip pat nustatomos pasirinktos sritys, kurioms turėtų būti skiriamas Sąjungos finansavimas, ir nurodomos bendrai, pagal prioritetinę sritį ir pagal šalį partnerę ar šalių partnerių grupę skirtos orientacinės lėšos atitinkamu laikotarpiu. Atitinkamu atveju lėšos gali būti nurodomos nustatant jų ribas. Daugiametės bendradarbiavimo programos peržiūrimos laikotarpio viduryje arba prireikus ad hoc.

▼C1

3. Daugiametes bendradarbiavimo programas ir jų peržiūrą Komisija patvirtina laikydamasi 15 straipsnio 2 dalyje nurodytos procedūros.

▼M1

5a straipsnis

Sąjungos bendradarbiavimo su II priede išvardytomis šalimis strateginiai interesai, bendri tikslai, finansavimo prioritetinės sritys ir laukiami rezultatai

5 straipsnyje nurodytos daugiametės bendradarbiavimo su II priede išvardytomis šalimis programos grindžiamos tokiais bendrais tikslais, finansavimo prioritetinės sritimis ir laukiamais rezultatais:

1. Viešoji diplomatija ir informavimas siekiant šių tikslų: — skatinti, kad Sąjungos būtų plačiai suprantama ir matoma, — propaguoti Sąjungos nuomonę svarbiais politiniais klausimais ir Sąjungos puoselėjamas demokratijos, pagarbos žmogaus teisėms ir pagrindinėms laisvėms vertybes, — skatinti svarstymus ir diskusijas apie Sąjungos bei jos politiką ir apie Sąjungos santykius su II dalyje išvardytomis šalimis partnerėmis, — plėtoti naujus metodus, kurie suteiktų impulsą pozityviems, į rezultatus orientuotiems santykiams su šalimis, kuriose apie Sąjungą žinoma nedaug arba visai nežinoma. Tų tikslų siekti padedančia veikla t turėtų būti sudarytos sąlygos geresniam suvokimui bei didesniam Sąjungos ir II dalyje išvardytų šalių partnerių savitarpio supratimui ir dėl to daromas teigiamas poveikis Sąjungos ekonominiams ir politiniams santykiams su šalimis partnerėmis.

2. Ekonominė partnerystė ir bendradarbiavimas verslo srityje siekiant šių tikslų: — sudaryti Sąjungos bendrovėms palankesnes sąlygas patekti į rinką, visų pirma pasitelkiant programas, kuriomis joms teikiama parama (įskaitant atitinkamą reguliuojamąją paramą, susijusią su prekybos kliūčių panaikinimu) ir remiantis patirtimi, įgyta vykdant ilgalaikes bendradarbiavimo verslo srityje programas. Atitinkamais atvejais tos programomis turėtų būti papildytos turimos paramos priemonės. Tomis programomis turėtų būti sudarytos konkrečios galimybės gerinti verslo ir mokslo subjektų bendradarbiavimą, didinti apyvartą bei investicijas tikslinėse srityse ir didinti prekybos srautus su II dalyje išvardytomis šalimis partnerėmis. Tie veiksmai atitinka ir papildo platesnę Komisijos Sąjungos konkurencingumo pasaulinėse rinkose plėtojimo strategiją ir kitų sričių Sąjungos politiką, susijusią su konkrečiais regionais ir šalimis. Ištekliai koncentruojami tose šalyse, kuriose intervencija gali būti padidintas Sąjungos bendrovių dalyvavimas. Ypač daug dėmesio skiriama toms Sąjungos mažosioms ir vidutinėms įmonėms, kurios nori patekti į Azijos, Lotynų Amerikos, Artimųjų Rytų ir Pietų Afrikos rinkas. Atitinkamais atvejais ištekliai šalyse koncentruojami pagal TDO pagrindinius darbo standartus ir jais prisidedama prie visuotinių pastangų mažinti išmetamą šiltnamio efektą sukeliančių dujų kiekį.

3. Žmonių tarpusavio ryšiai siekiant šių tikslų: — pagal programos Erasmus Mundus II 2 veiksmą remti Sąjungos ir trečiųjų šalių aukštojo mokslo institucijų aukštos kokybės partnerystes kaip pagrindą struktūriškai apibrėžtam bendradarbiavimui, mainams ir judumui visais aukštojo mokslo lygiais (2 veiksmas, 2 KRYPTIS: Partnerystės su šalimis ir teritorijomis, kurioms taikoma Bendradarbiavimo su pramoninėmis šalimis priemonė), — prisidėti prie pagal programos Erasmus Mundus 2 veiksmą skiriamų stipendijų, finansuojamų iš vystomojo bendradarbiavimo priemonės (2 veiksmas, 1 KRYPTIS: Partnerystės su šalimis, kurioms taikomos Europos kaimynystės ir partnerystės priemonė, vystomojo bendradarbiavimo priemonė, Europos plėtros fondas ir Pasirengimo narystei pagalbos priemonė (buvęs „Išorės bendradarbiavimo langas“), remiant Sąjungos studentų ir dėstytojų judumą į trečiąsias šalis, — kartu su plačiąja pilietine visuomene skatinti geresnį visos Sąjungos, jos pozicijų visuotinės svarbos klausimais ir ekonominės, socialinės bei politinės integracijos procesų supratimą, taip prisidedant prie formalių santykių su Vyriausybe, — skatinti Sąjungos ir šalių partnerių ekonominės, socialinės, kultūrinės, akademinės ir mokslo srities subjektų bendradarbiavimą, partnerystes ir bendras iniciatyvas.

Ta veikla turėtų būti padėta pasiekti abipusės naudos iš švietimo, kultūros subjektų ir pilietinės visuomenės bendradarbiavimo. To siekiama gerinant siūlomo švietimo kokybę ir sprendžiant abipuses problemas, su kuriomis susiduria besivystančios žinių visuomenės. Ši veikla turėtų suteikti pridėtinės vertės vaisingam keitimuisi idėjomis, žiniomis, mokslinių tyrimų ir technologijų rezultatais vykdant akademinius ir profesinius mainus, visų pirma su šalimis partnerėmis, kurių aukštojo mokslo sistemos yra panašios į Sąjungos aukštojo mokslo sistemas.

▼C1

6 straipsnis

Įgyvendinimas

▼M1

1. Komisija patvirtina metines veiksmų programas, grindžiamas 5 straipsnyje nurodytomis daugiametėmis bendradarbiavimo programomis, ir tuo pačiu metu jas perduoda Europos Parlamentui ir Tarybai.

▼C1

2. Metinėse veiksmų programose visų ar pasirinktų šalių partnerių atžvilgiu nustatomi siekiami tikslai, intervencijos sritys, laukiami rezultatai, valdymo procedūros ir bendra planuojamo finansavimo suma. Jose aprašomi finansuotini veiksmai, nurodomos kiekvienam veiksmui skirtų lėšų sumos ir orientacinis įgyvendinimo tvarkaraštis.

3. Metines veiksmų programas Komisija patvirtina laikydamasi 15 straipsnio 2 dalyje nurodytos procedūros. Daliniai veiksmų programų pakeitimai, pavyzdžiui, techniniai pritaikymai, įgyvendinimo laikotarpio pratęsimas, asignavimų planuojamoms operacijoms perskirstymas numatomame biudžete, biudžeto padidinimas ne didesne kaip 20 % pradinio biudžeto suma ar biudžeto sumažinimas, gali būti atliekami netaikant šios procedūros, jeigu tokie daliniai pakeitimai atitinka veiksmų programose numatytus pradinius tikslus.

7 straipsnis

Finansavimo reikalavimų atitikimas

◄

1. Siekiant įgyvendinti 6 straipsnyje nurodytas veiksmų programas, finansavimo pagal šį reglamentą reikalavimus atitinka šie subjektai:

a) šie valstybių narių ir šalių partnerių subjektai ir įstaigos: i) viešosios ar pusiau valstybinės įstaigos, vietos valdžios institucijos ir jų konsorciumai; ii) bendrovės, įmonės ir kitos privačios organizacijos bei verslo subjektai; iii) nevyriausybinės organizacijos; piliečių grupės ir sektorinės organizacijos, pavyzdžiui, profesinės sąjungos, ekonominiams ir socialiniams interesams atstovaujančios organizacijos, vartotojų organizacijos, moterų ir jaunimo organizacijos; švietimo, mokymo, kultūros, žiniasklaidos, mokslinių tyrimų ir mokslo organizacijos; universitetai ir kitos švietimo įstaigos;

b) šalys partnerės ir jų regionai, institucijos bei decentralizuotos įstaigos;

c) tarptautinės organizacijos, įskaitant regionines organizacijas, kai jos padeda siekti šio reglamento tikslų;

d) valstybių narių ir šalių partnerių ar kitų trečiųjų šalių fiziniai asmenys, kai jie padeda siekti šio reglamento tikslų;

▼M1

e) šalių partnerių ir regionų bei Sąjungos įsteigtos jungtinės įstaigos;

f) Sąjungos institucijos ir įstaigos, tačiau tik tiek, kiek jos įgyvendina 9 straipsnyje nurodytas paramos priemones;

▼C1

g) Europos Sąjungos agentūros.

▼M1

2. Taikant šį reglamentą nefinansuojamos priemonės, kurios numatytos 1996 m. birželio 20 d. Tarybos reglamente (EB) Nr. 1257/96 dėl humanitarinės pagalbos ( 5 ), 2006 m. lapkričio 15 d. Europos Parlamento ir Tarybos reglamente (EB) Nr. 1717/2006, nustatančiame stabilumo priemonę ( 6 ), arba Reglamente (EB) Nr. 1905/2006 ir kurios atitinka šiuose išvardytuose reglamentuose nustatytus finansavimo reikalavimus.

3. Sąjungos parama pagal šį reglamentą nenaudojama ginklų arba amunicijos pirkimui ir karinio arba gynybinio pobūdžio operacijoms finansuoti.

▼C1

8 straipsnis

Finansavimo formos

1. Bendradarbiavimo projektai ir programos iš Europos Sąjungos bendrojo biudžeto finansuojami arba visiškai, arba skiriamas bendras finansavimas kartu su kitais šaltiniais, kaip nurodyta 10 straipsnyje.

2. Veiksmų programų įgyvendinimo finansavimas gali būti visų pirma teikiamas viena iš toliau nurodytų teisinių formų:

a) dotacijų susitarimai (įskaitant stipendijas);

b) viešųjų pirkimų sutartys;

c) darbo sutartys;

d) finansavimo susitarimai.

▼M1

3. Sąjungos parama šalyse partnerėse paprastai nenaudojama sumokėti mokesčius, muitus ar rinkliavas.

▼C1

9 straipsnis

Paramos priemonės

▼M1

1. Sąjungos lėšos gali būti skirtos išlaidoms, susijusioms su parengiamąja, tolesnių veiksmų, stebėsenos, audito ir vertinimo veikla, tiesiogiai būtina šiam reglamentui įgyvendinti ir jo tikslams pasiekti, ir kitoms administracinės ar techninės pagalbos išlaidoms, kurias Komisija, įskaitant jos delegacijas šalyse partnerėse, gali patirti administruojant pagal šį reglamentą finansuojamus veiksmus, padengti.

▼C1

2. Šios paramos priemonės nebūtinai įtraukiamos rengiant daugiametes programas ir todėl gali būti finansuojamos ne pagal jas.

▼M1

3. Komisija patvirtina daugiametėse bendradarbiavimo programose nenumatytas paramos priemones ir vienu metu jas perduoda Europos Parlamentui ir Tarybai.

▼C1

10 straipsnis

Bendras finansavimas

1. Pagal šį reglamentą finansuojamas priemones gali bendrai finansuoti, inter alia:

a) valstybės narės, jų regioninės ir vietos valdžios institucijos, visų pirma jų viešosios ir pusiau valstybinės agentūros;

b) šalys partnerės, visų pirma jų viešosios ir pusiau valstybinės agentūros;

c) tarptautinės organizacijos ir regioninės organizacijos, įskaitant tarptautines ir regionines finansų įstaigas;

d) bendrovės, įmonės, kitos privačios organizacijos ir verslo įmonės bei kiti nevalstybiniai subjektai;

e) finansavimą gaunančios šalys partnerės bei kitos 7 straipsnio reikalavimus atitinkančios įstaigos.

2. Lygiagretaus bendro finansavimo atveju projektas arba programa bus padalijama į kelis aiškiai apibrėžiamus veiksmus, kurių kiekvieną finansuoja skirtingi bendrą finansavimą teikiantys partneriai, taip, kad visada būtų galima nustatyti, kaip galiausiai finansavimas buvo panaudotas.

3. Jungtinio bendro finansavimo atveju bendras projekto ar programos išlaidas pasidalins bendrą finansavimą teikiantys partneriai, o ištekliai sukaupiami taip, kad nebūtų įmanoma nustatyti atskiros veiklos, vykdomos pagal projektą arba programą, finansavimo šaltinio.

4. Komisija gali gauti ir valdyti bendrai finansuojamiems projektams skirtas lėšas 1 dalies a, b ir c punktuose nurodytų įstaigų vardu bendroms priemonėms įgyvendinti. Tokios lėšos laikomos asignuotosiomis įplaukomis pagal 2002 m. birželio 25 d. Tarybos reglamento (EB) Nr. 1605/2002 dėl Europos Bendrijų bendrajam biudžetui taikomo finansinio reglamento ( 7 ) 18 straipsnį.

11 straipsnis

Valdymo procedūros

1. Pagal šį reglamentą finansuojamos priemonės įgyvendinamos laikantis Reglamento (EB, Euratomas) Nr. 1605/2002, visų pirma jo antros dalies IV antraštinės dalies nuostatų.

2. Komisija viešosios valdžios, visų pirma biudžeto vykdymo, užduotis, gali pavesti Reglamento (EB, Euratomas) Nr. 1605/2002 54 straipsnio 2 dalies a ir c punktuose minimoms įstaigoms. To reglamento 54 straipsnio 2 dalies c punkte minimoms įstaigoms gali būti pavedamos valdžios institucijos užduotys, jeigu jos yra pripažintos tarptautiniu mastu, atitinka tarptautiniu mastu pripažintas valdymo bei kontrolės sistemas, o jas prižiūri valdžios institucijos.

12 straipsnis

▼M1

Sąjungos finansinių interesų apsauga

1. Į visus pagal šį reglamentą sudaromus susitarimus įtraukiamos nuostatos, užtikrinančios Sąjungos finansinių interesų apsaugą, visų pirma dėl pažeidimų, sukčiavimo, korupcijos ir kitos neteisėtos veiklos, kaip apibrėžta 1995 m. gruodžio 18 d. Tarybos reglamente (EB, Euratomas) Nr. 2988/95 dėl Europos Bendrijų finansinių interesų apsaugos ( 8 ), 1996 m. lapkričio 11 d. Tarybos reglamente (Euratomas, EB) Nr. 2185/96 dėl Komisijos atliekamų patikrinimų ir inspektavimų vietoje siekiant apsaugoti Europos Bendrijų finansinius interesus nuo sukčiavimo ir kitų pažeidimų ( 9 ) ir 1999 m. gegužės 25 d. Europos Parlamento ir Tarybos reglamente (EB) Nr. 1073/1999 dėl Europos kovos su sukčiavimu tarnybos (OLAF) atliekamų tyrimų ( 10 ).

2. Komisijai ir Audito Rūmams tokiuose susitarimuose turi būti aiškiai suteikta teisė atlikti paramą iš Sąjungos lėšų gavusio rangovo arba subrangovo auditą, įskaitant dokumentų auditą arba auditą vietoje. Be to, pagal juos Komisijai aiškiai suteikiami įgaliojamai vykdyti patikrinimus ir inspektavimus vietoje, laikantis Reglamento (Euratomas, EB) Nr. 2185/96.

▼C1

3. 2 dalyje nurodytos Komisijos ir Audito Rūmų teisės užtikrinamos visose įgyvendinant paramą sudarytose sutartyse tų sutarčių vykdymo metu ir baigus jas vykdyti.

▼M1

13 straipsnis

Vertinimas

1. Komisija reguliariai vertina pagal šį reglamentą finansuojamus veiksmus ir programas, prireikus arba Europos Parlamentui ar Tarybai paprašius, pasitelkdama nepriklausomų išorės įvertinimų ataskaitas, siekdama patikrinti, ar buvo pasiekti tikslai, ir kad galėtų parengti rekomendacijas, kaip pagerinti būsimą veiklą. Į šiuos rezultatus atsižvelgiama rengiant programas ir skirstant išteklius.

2. Komisija siunčia 1 dalyje nurodytus įvertinimo pranešimus Europos Parlamentui ir Tarybai susipažinti.

3. Komisija siekia, kad atitinkami suinteresuotieji subjektai, įskaitant nevalstybinius subjektus, dalyvautų šiame reglamente numatyto Sąjungos bendradarbiavimo vertinimo etape.

14 straipsnis

Metinis pranešimas

Komisija išnagrinėja pažangą, padarytą įgyvendinant priemones pagal šį reglamentą, ir Europos Parlamentui bei Tarybai pateikia išsamų metinį pranešimą apie šio reglamento įgyvendinimą. Pranešime išdėstomi biudžeto vykdymo rezultatai ir apibūdinami visi finansuoti veiksmai ir programos bei, kiek tai yra įmanoma, nurodomi pagrindiniai bendradarbiavimo veiksmų ir programų rezultatai ir poveikis.

▼C1

15 straipsnis

Komitetas

1. Komisijai padeda Komitetas.

2. Darant nuorodą į šią dalį, taikomi Sprendimo 1999/468/EB 4 ir 7 straipsniai.

Sprendimo 1999/468/EB 4 straipsnio 3 dalyje nustatytas laikotarpis yra 30 dienų.

3. Komitetas patvirtina darbo tvarkos taisykles.

▼M1

16 straipsnis

Finansinės nuostatos

Finansinė orientacinė suma šiam reglamentui įgyvendinti 2007–2013 m. laikotarpiu yra 172 mln. EUR I priede išvardytoms šalims ir 176 mln. EUR II priede išvardytoms šalims. Metinius asignavimus, neviršydama finansinės programos ribų, tvirtina biudžeto valdymo institucija.

▼C1

17 straipsnis

Panaikinimas

1. Reglamentas Nr. 382/2001 panaikinamas nuo vėlesnės iš šių datų:

— 2007 m. sausio 1 d.,

— šio reglamento įsigaliojimo diena.

2. Panaikintas reglamentas toliau taikomas tiems teisės aktams ir įsipareigojimams, kurie susiję su biudžetiniais metais iki 2007 m. Visos nuorodos į panaikintą reglamentą laikomos nuorodomis į šį reglamentą.

18 straipsnis

Peržiūra

Ne vėliau kaip iki 2010 m. gruodžio 31 d. Komisija Europos Parlamentui ir Tarybai pateikia pranešimą, kuriame įvertinamas šio reglamento įgyvendinimas pirmaisiais trejais metais, prireikus pridėdama pasiūlymą dėl teisės akto, kuriame būtų numatomi reikalingi šio reglamento pakeitimai.

19 straipsnis

Įsigaliojimas

Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.

Jis taikomas nuo 2007 m. sausio 1 d. iki 2013 m. gruodžio 31 d.

Šis reglamentas yra privalomas visas ir tiesiogiai taikomas visose valstybėse narėse.









▼M1

I PRIEDAS

Pramoninių ir kitų dideles pajamas gaunančių šalių ir teritorijų, kurioms taikomas šis reglamentas, sąrašas

▼C1

1) Australija

2) Bahreinas

3) Brunėjus

4) Kanada

5) Kinijos Taipėjus ( 11 )

6) Honkongas

7) Japonija

8) Korėjos Respublika

9) Kuveitas

10) Makao

11) Naujoji Zelandija

12) Omanas

13) Kataras

14) Saudo Arabija

15) Singapūras

16) Jungtiniai Arabų Emyratai

17) Jungtinės Valstijos

▼M1









II PRIEDAS

Besivystančių šalių, kurioms taikomas šis reglamentas, sąrašas

Lotynų Amerika

1. Argentina

2. Bolivija

3. Brazilija

4. Čilė

5. Kolumbija

6. Kosta Rika

7. Kuba

8. Ekvadoras

9. Salvadoras

10. Gvatemala

11. Hondūras

12. Meksika

13. Nikaragva

14. Panama

15. Paragvajus

16. Peru

17. Urugvajus

18. Venesuela

Azija

19. Afganistanas

20. Bangladešas

21. Butanas

22. Birma/Mianmaras

23. Kambodža

24. Kinija

25. Indija

26. Indonezija

27. Korėjos Liaudies Demokratinė Respublika

28. Laosas

29. Malaizija

30. Maldyvai

31. Mongolija

32. Nepalas

33. Pakistanas

34. Filipinai

35. Šri Lanka

36. Tailandas

37. Vietnamas

Vidurinė Azija

38. Kazachstanas

39. Kirgizijos Respublika

40. Tadžikistanas

41. Turkmėnistanas

42. Uzbekistanas

Artimieji Rytai

43. Iranas

44. Irakas

45. Jemenas

Pietų Afrika

46. Pietų Afrika









III PRIEDAS

Lėšų, skirtų bendradarbiavimui su II priede išvardytomis šalimis, paskirstymas

Lėšos, skirtos bendradarbiavimui su II priede išvardytomis šalimis partnerėmis 2011–2013 m. laikotarpiu, pagal prioritetines sritis paskirstomos taip:







Prioritetinė sritis Viešoji diplomatija ir informavimas Ne mažiau kaip 5 % Ekonominės partnerystės ir bendradarbiavimo verslo srityje skatinimas Ne mažiau kaip 50 % Žmonių tarpusavio ryšiai Ne mažiau kaip 20 % Nepaskirstytas rezervas ir administracinės išlaidos Ne daugiau kaip 10 %